
LATVIJAS REPUBLIKA



**VIĻĀNU NOVADA PAŠVALDĪBA**

Reģ. Nr. 90009114114, Kultūras laukums 1A, Viļāni, Viļānu novads LV –

4650,tālr.64628030,tālr.64628033,fakss 646 [28035,e-pasts:novads@vilani.lv](mailto:e-pasts:novads@vilani.lv)

**Viļānu novadā**

APSTIPRINĀTS

ar Viļānu novada pašvaldības domes 2013.gada 05.decembra sēdes protokolu Nr.16 §2 lēmumu

Viļānu novada pašvaldības

**SAISTOŠIE NOTEIKUMI NR. 58**

**Par aprūpes mājās darba organizēšanu un pakalpojuma saņemšanas kārtību Viļānu novadā**

*Izdoti saskaņā ar*

*Sociālo pakalpojumu un sociālās palīdzības likuma*

*3.panta trešo daļu,*

**Vispārīgie noteikumi**

1. Aprūpe mājās ir pašvaldības sniegti pakalpojumi mājās pamata vajadzību apmierināšanai personām, kuras objektīvu apstākļu dēļ nevar sevi aprūpēt.

2. Aprūpi mājās izveido, reorganizē un likvidē pamatojoties uz novada domes lēmumu.

3. Aprūpi mājās finansē no pašvaldības budžeta sociālajai palīdzībai piešķirtajiem līdzekļiem.

**Personas tiesības uz aprūpi mājās**

4. Tiesības uz aprūpi mājās ir:

4.1. Viļānu novadā dzīvojošajām (reģistrētām) personām, kuras vecuma dēļ, garīga vai fiziska rakstura dēļ nevar veikt ikdienas mājas darbus un savu personisko aprūpi, un kurām nav likumīgu apgādnieku vai tie objektīvu apstākļu dēļ nespēj sniegt minētajām personām nepieciešamo palīdzību.

4.2. Viļānu novadā dzīvojošām (reģistrētām) personām, kurām slimības laikā vai atveseļošanās periodā ir grūtības veikt ikdienas mājas darbus un personisko aprūpi, un kurām nav likumīgu apgādnieku vai tie objektīvu apstākļu dēļ nespēj sniegt minētajām personām nepieciešamo palīdzību.

5. Aprūpes pakalpojums mājās netiek sniegts personām, kuras slimo ar:

5.1. tuberkolozi aktīvā formā;

5.2. bīstamām infekcijas slimībām;

5.3. izteiktām agresīvām psihiskām novirzēm;

5.4. alkoholismu, narkomāniju;

5.5. gulošas personas, kurām nepieciešama diennakts uzraudzība (tiek piedāvāti alternatīvi risinājumi).

**Aprūpes mājās pakalpojuma sniegšanas kārtība**

6. Aprūpes mājās pakalpojumu saņemšanai klients Viļānu novada sociālajam dienestam iesniedz sekojošus dokumentus:

6.1. iesniegumu;

6.2. ģimenes ārsta atzinumu par aprūpes mājās nepieciešamību;

6.3. izziņu par deklarēto dzīvesvietu;

6.4. vajadzības gadījumā izziņu par likumīgo apgādnieku ikmēneša ienākumiem un maksātspēju;

6.5. vajadzības gadījumā dokumentus, kas apliecina, ka apgādnieki objektīvu apstākļu dēļ nespēj nodrošināt nepieciešamo aprūpi. Par objektīviem apstākļiem var atzīt:

6.5.1. apgādnieka ilgstošu slimības laiku;

6.5.2. apgādnieka atrašanos medicīniskās vai sociālās rehabilitācijas institūcijā;

6.5.3. apgādnieka alkoholismu;

6.5.4. apgādnieks ir pensijas vecuma persona un fizisko ierobežojumu dēļ nevar veikt aprūpi;

6.5.5. apgādniekam ir garīga vai fiziska rakstura traucējumi, ko apstiprina ģimenes

ārsta izziņa;

6.5.6. apgādnieka nodarbinātību;

6.5.7. apgādnieka dzīvesvietas attālumu.

7. Viļānu novada sociālais dienests 10 darba dienu laikā pēc visu norādīto dokumentu saņemšanas veic personas sadzīves apstākļu noskaidrošanu, novērtē klienta vajadzības pēc aprūpes mājās pakalpojuma, izvērtē un pieņem lēmumu par aprūpes mājās piešķiršanu.

**Aprūpes mājās pakalpojumu veidi**

8. Aprūpes mājās pakalpojumu komplekss ir sadalīts četros līmeņos:

8.1. **pirmā līmeņa aprūpe** tiek nodrošināta 2 reizes nedēļā 2 stundas dienā un ietver šādus

pakalpojumus:

8.1.1. pārrunas par nepieciešamo aprūpi, sabiedrībā notiekošajiem procesiem;

8.1.2. ārsta un citu medicīnas darbinieku izsaukšana;

8.1.3. medikamentu iegāde;

8.1.4. rūpniecības preču un pārtikas preču iegāde;

8.1.5. preses pasūtīšana;

8.1.6. telpu mitrā uzkopšana 1 reizi nedēļā;

8.1.7. atkritumu iznešana;

8.1.8. logu mazgāšana 2 reizes gadā, aizkaru nomaiņa, to mazgāšana;

8.1.9. veļas nomaiņa, veļas nodošana veļas mazgāšanai;

8.1.10. komunālo, kā arī citu maksājumu kārtošana;

8.1.11. pavadoņa pakalpojumi pēc vajadzības, ne biežāk kā 2 reizes mēnesī;

8.1.12. palīdzība personas apliecinošu dokumentu kārtošanā un dokumentu kārtošanā veselības aizsardzības iestādēs.

8.2. **otrā līmeņa aprūpe** tiek nodrošināta 3 reizes nedēļā 2 stundas dienā un ietver pirmā līmeņa pakalpojumus + šādus pakalpojumus:

8.2.1. ūdens piegāde;

8.2.2. kurināmā piegāde telpās;

8.2.3. pagalma uzkopšana;

8.2.4. pavadīšana pie ārsta;

8.2.5. klienta personiskā aprūpe (mazgāšana, nagu griešana, skūšana, palīdzība ēdiena gatavošanā).

8.3. **trešā līmeņa aprūpe** tiek nodrošināta 3 reizes nedēļā, 3 stundas dienā un ietver pirmā

un otrā līmeņa pakalpojumus + šādus pakalpojumus:

8.3.1. ēdienreižu nodrošināšana;

8.3.2. noteiktas diētas ievērošana;

8.3.3. trauku mazgāšana;

8.3.4. fizisko aktivitāšu veicināšana;

8.4. **ceturtā līmeņa aprūpe** tiek nodrošināta nedēļā katru darba dienu 3 stundas dienā un

ietver pirmā, otrā un trešā līmeņa pakalpojumus + šādus pakalpojumus:

8.4.1. ēdiena pagatavošana un klienta barošana;

8.4.2. izkāpšana un iekāpšana gultā;

8.4.3. tualetes apmeklēšana;

8.4.4. apģērbšana un noģērbšana;

8.4.5. krāsns kurināšana;

8.4.6. pamperu nomaiņa.

**Aprūpes mājās darba organizēšana**

9. Aprūpes mājās darba līgumus ar fiziskām personām slēdz Viļānu novada domes izpilddirektors vai priekšsēdētājs, attiecīgajos pagastos- pagasta pārvalžu vadītāji.

10. Aprūpes mājās pakalpojuma vienas stundas apmaksas likme tiek noteikta pēc aprūpētāja

darba algas stundas likmes un attiecīgi nostrādātajām stundām.

11. Par aprūpes mājās pakalpojuma sniegšanu tiek noslēgts trīspusējs ( SD sociālo pakalpojumu nodaļa (turpmāk SPN), aprūpētājs un aprūpējamais) līgums, kurā tiek noteikts aprūpes grafiks un veicamo darbu apjoms.

12. Klienta lietu sociālo pakalpojumu nodaļā veido personas iesniegtie nepieciešamie dokumenti aprūpei mājās, apsekošanas akts vai pārbaudes akts, sociālā dienesta lēmums par pakalpojuma piešķiršanu (oriģināls), trīspusējs līgums par aprūpes mājās pakalpojuma sniegšanu. Pie pārvalžu sociālajiem darbiniekiem klienta lietu veido iepriekš minēto dokumentu kopijas, apsekošanas akti, sarunu protokoli, kuri sarakstīti kontrolējot aprūpētāju pakalpojumu kvalitāti.

13. SPN sociālais darbinieks kopā ar pārvalžu sociālajiem darbiniekiem, pastāvīgās aprūpes gadījumā, ne retāk kā 1 reizi gadā, apseko klientu mājās un pārskata sniegto aprūpes pakalpojumu nepieciešamību un saturu. Pagaidu aprūpes gadījumā līguma - termiņa beigās. Nepieciešamības gadījumā apsekošanu un izvērtēšanu veic biežāk.

14. Aprūpētājs ik mēnesi aizpilda veikto pakalpojumu (veikto darbu) uzskaites lapu.

**Samaksa par pakalpojumu aprūpe mājās.**

15. Tiesības saņemt aprūpes mājās pakalpojumu par Viļānu novada pašvaldības budžeta līdzekļiem ir personām, kuras atbilst 4. punktā minētajiem nosacījumiem un kuru vidējie ienākumi nepārsniedz 250 EUR mēnesī.

*(Grozīts ar Viļānu novada pašvaldības domes*28.01.2016.*saistošajiem noteikumiem Nr.82)*

16. Personām, kuras saņem aprūpes mājās pakalpojumu un, kuru vidējie ienākumi pārsniedz

251 EUR mēnesī, tiek noteikta līdzdalības maksa:

16.1. 2 EUR par pirmā līmeņa pakalpojuma kompleksu;

16.2. 5 EUR par otrā līmeņa pakalpojuma kompleksu;

16.3. 8 EUR par trešā līmeņa pakalpojuma kompleksu;

16.4. 11 EUR par ceturtā līmeņa pakalpojuma kompleksu.

*(Grozīts ar Viļānu novada pašvaldības domes*28.01.2016.*saistošajiem noteikumiem Nr.82)*

17. Pakalpojums aprūpe mājās netiek nodrošināts no pašvaldības budžeta līdzekļiem (par pakalpojumu maksā pašas personas):

17.1 personas, kuras saņem pabalstu invalīdiem, kuriem nepieciešama kopšana;

17.2 personas, kuru ienākumi ir lielāki par 300 EUR mēnesī.

*(Grozīts ar Viļānu novada pašvaldības domes*28.01.2016.*saistošajiem noteikumiem Nr.82)*

18. Par pakalpojumu aprūpe mājās līdzdalības maksa personai vienu reizi mēnesī jāiemaksā

Viļānu novada pašvaldības kasē vai pārvaldes kasē.

**Aprūpes mājās pakalpojumu pārtraukšana**

19.Aprūpes mājās pakalpojumu pārtrauc, ja:

19.1. klients atgūst pašaprūpes spējas;

19.2. izbeidzas objektīvie apstākļi, kuru dēļ apgādnieki nespēja nodrošināt

klienta aprūpi un uzraudzību;

19.3. iestājas klienta nāve;

19.4. klients tiek ievietots ilgstošas sociālās aprūpes institūcijā;

19.5. klients rakstiski atteicies no aprūpes pakalpojumiem;

19.6. klients izbraucis uz patstāvīgu dzīvi citā pašvaldībā vai ārzemēm.

20. Ja pieprasītāju neapmierina lēmums par aprūpes mājās piešķiršanu, lēmumu var apstrīdēt

Viļānu novada pašvaldības domē.

21. Šie saistošie noteikumi stājas spēkā ar 2014.gada 1.janvāri.

22. Ar šo noteikumu spēkā stāšanās brīdi spēku zaudē 2009.gada 5.augusta Viļānu novada pašvaldības saistošie noteikumi Nr.11 „Par aprūpes mājās darba organizēšanu un pakalpojuma saņemšanas kārtību Viļānu novadā” kā arī to grozījumi.

Viļānu novada domes priekšsēdētāja Jekaterina Ivanova